b'\n_START_ARTICLE_\nKra\xc5\xa1ka u\xc4\x8dna pot od Lebice do Krupe\n_START_PARAGRAPH_\nKra\xc5\xa1ka u\xc4\x8dna pot od Lebice do Krupe je pohodna pot po kra\xc5\xa1ki pokrajini v obmo\xc4\x8dju ob\xc4\x8dine Semi\xc4\x8d v Beli Krajini. Namenjena je rekreaciji in spoznavanju naravne in kulturne dedi\xc5\xa1\xc4\x8dine.\n_START_SECTION_\nReka Krupa\n_START_PARAGRAPH_\nReka Krupa izvira na severnem delu Bele Krajine v mo\xc4\x8dnem izviru izpod 30 m visoke skalne stene, ki je zna\xc4\x8dilno tektonsko prelomljena. Gre za najve\xc4\x8dji izvir v Beli Krajini po vodnatosti. Vi\xc5\xa1inska razlika med izvirom in izlivom je 6 m, dol\xc5\xbeina pa 2,5 km. V\xc4\x8dasih so bili tukaj \xc5\xa1tirje mlini in dve \xc5\xbeagi. Zalednje predstavljajo Ko\xc4\x8devski Rog in Gorjanci. Tukaj najdemo ve\xc4\x8d kra\xc5\xa1kih ponikalnic: Bajer v Ro\xc5\xbenem Dolu, Re\xc4\x8dica v Vr\xc4\x8dicah, Ponikve pod Mirno goro in Reka na Gorjancih. Povezave s Krupo so dokazali s sledilnimi poskusi ozroma barvanjem vode._NEWLINE_Do leta 1983 je bil to tudi glavni vir pitne vode, ko so ugotovili pove\xc4\x8dane vsebnosti polikloriranih bifenolov (PCB) kot posledica okoli\xc5\xa1ke industrije. S sanacijskimi ukrepi se stanje izbolj\xc5\xa1uje._NEWLINE_Reka Krupa z varovanim obmo\xc4\x8djem je bila leta 1997 razgla\xc5\xa1ena za naravni spomenik. Izvir Krupe je v Sloveniji edino znano nahajali\xc5\xa1\xc4\x8de jamske \xc5\xa1koljke Congeria kusceri. Najdemo pa tudi endemske jamske pol\xc5\xbee in \xc4\x8dlove\xc5\xa1ko ribico (Proteus anguinus).'